|  |  |
| --- | --- |
| Forum: | Ad hoc RådhusMED om ny administrativ organisering |
| Tid: | 2. april 2013 kl. 15.00-15.30 |
| Sted: | 129 |
| Deltagere: | Jette Runchel  Claes Hjort  Tordis Vilidur  Niels Carsten Bluhme  Erik Sildorf  Merete Winther  Kenneth Kjær Jensen  Mia Fihl Jeppesen  Joan Bendiksen  Cecilie Engell |
| Afbud: | Asger Villemoes Nielsen |
| Referent: | Pernille Carlsen |

# Beslutningspunkter

## Godkendelse af dagsorden og referat

**Sagsfremstilling:**

Referat fra møde den 1. marts 2013 og dagsorden for møde 2. april 2013 skal godkendes.

**Beslutning:**

Der blev anmodet om, at dagsordenen blev udsendt lidt tidligere end tilfældet var med denne dagsorden. Pernille oplyste, at normalt udsendes dagsordenerne 1 uge før, men at det ikke havde været muligt denne gang, da materialet først var klart mandagen før påske.

Herefter blev dagsorden og referat godkendt.

*Bilag:*

Referat af møde i Ad hoc RådhusMED 1. marts 2013 (13/2436)

## Proces for bemanding af sekretariatsledere i områdesekretariaterne

Sagsfremstilling:

For at sikre ordentlighed og gennemskuelighed i processen vil jobprofilerne for stillingerne som sekretariatslederne blive lagt på medarbejdersitet, så interesserede internt i organisationen har mulighed for at give en eventuel interesse for stillingen tilkende.

Kommunaldirektøren indstiller:

1. At proces for bemanding af sekretariatsledere i områdesekretariaterne kvalificeres.
2. At jobprofil for sekretariatsledere kvalificeres.

**Beslutning:**

Jette indledte med at oplyse, at de kommende områdesekretariatsledere vil fungere som "arbejdende" ledere med eget arbejdsområde og egne sager, hvorfor det er vigtigt, at finde en leder, som kan matche dette. Det er også vigtigt at finde en person, som kan lede nogle medarbejdere, som er meget selvledende.

I forhold til jobprofilen blev det bemærket at den bør indeholde noget omkring menneskesyn og kommunens syn på ledelse.

Det blev derfor aftalt, at man i profilen ville indarbejde noget omkring værdibaseret ledelse, kommunens værdier og evt. deltagelse i lederuddannelse.

I forhold til procesplanen oplyste Jette, at hun mente, at den var for presset og at hun ønskede at skubbe datoerne lidt hen mod 1. maj.

I forhold til bemanding af sekretariaterne oplyste Jette på forespørgsel, at hun ikke forventede problemer med at få besat stillingerne som områdesekretariatsledere og derudover oplyste hun, at det formentlig i løbet af kort tid ville stå relativt klart, hvilke medarbejdere der forventedes at skulle bemande områdesekretariaterne.

I forhold til placeringsudvalgene blev det efter en længere drøftelse besluttet at slå placeringsudvalgene for begge områdesekretariater sammen og lave 1 samlet proces. Placeringsudvalget kommer til at bestå af 2 ledere og 2 medarbejdere.

Det blev aftalt, at man i jobprofilen skriver, at ansøgerne skal tilkendegive hvilket områdesekretariat, som man er interesseret i.

Endelig blev det aftalt, at fortrolighed skulle pointeres kraftigt, da det er en særlig udfordring at være intern ansøger.

* Proces for bemanding af sekretariatsledere i områdesekretariaterne (12/19890)
* Jobprofil for sekretariatsledere (12/19890)

## Udpegning af niveau-4-lederfunktioner i afdelingerne

For at sikre en ordentlig og gennemskuelig proces er der udarbejdet en fælles proces for udpegning af niveau 4-lederfunktioner på rådhuset i afdelingerne, som ikke har eksisteret tidligere. De stillinger, der eksisterer i dag og fortsætter uændret, fastholdes og er dermed ikke omfattet af denne proces.

Kommunaldirektøren indstiller:

* At proces for udpegning af niveau 4-lederfunktionerne i afdelingerne kvalificeres.

**Beslutning:**

I forhold til Økonomi og Stab blev det aftalt, at udpegning af niveau 4-lederfunktioner afventer ansættelsen af en ny chef, og at der køres en selvstændig proces for denne afdeling.

Der blev spurgt til hvilke niveau 4-chefer, der fortsætter uændret og hvad det er der afgør, om stillingerne er uændrede? Er det placeringen eller opgaverne?

Jette oplyste, at det er afdelingsbeskrivelser der kommer til at afgøre, hvilke niveau 4-stillinger, der er omfattet. Afdelingsbeskrivelserne skal ligge klar 22. april 2013.

Det blev endvidere oplyst, at det p.t. er Cecilie Engell og Jan Eriksen, der har flest niveau 4-ledere.

Der blev spurgt til hvorfor man havde forladt ideen om egentlig udpegning. Det blev oplyst, at man havde ønsket at give medarbejderne en mulighed for at tilkendegive interesse i niveau 4-lederstillingerne på de områder, hvor der nyoprettes niveau 4-stillinger.

Det blev påpeget, at der var nogle fejl i den fremlagte tidsplan. Disse skal rettes, og en ny tidsplan skal udsendes.

Erik påpegede, at det havde skabt noget frustration, at der på SOFs område var kommet nogle udmeldinger til nogle medarbejdere omkring niveau 4-ledere allerede, mens andre medarbejdere slet ikke havde hørt noget.

Cille understregede, at de udmeldinger, der var givet på SOFs område, var givet med absolut forbehold for, at den påtænkte kommende struktur blev godkendt i Direktørgruppen.

Erik opfordrede til, at man fremover kun lavede samlede udmeldinger.

Hvis medlemmerne af RådhusMED fik forespørgsler omkring nogle udmeldinger om niveau 4-lederne, opfordrede Jette til, at man oplyste og understregede at eventuelle udmeldinger på nuværende tidspunkt er givet med forbehold for endelig godkendelse af afdelingsstrukturen på direktørgruppen den 22. april 2013.

*Bilag:*

* Proces for udpegning af niveau 4-lederfunktioner i afdelingerne (12/19890-28)

## Eventuelt

Der blev spurgt til en tidsplan for samtalerne med de personer, som står mellem 2 afdelinger.

Jette oplyste, at direktørerne havde lavet en liste over dem, der skulle tales med, og at disse også er blevet indkaldt til samtale.

Der blev spurgt til, hvor man kunne aflevere eventuelle bekymringer i forhold til lokalefordeling. Som på sidste møde blev der opfordret til, at man gik til Susanne Kremmer via ens nuværende eller evt. nye chef, hvis denne er kendt på nuværende tidspunkt.